Só het Brits-onnie vermoedelik gesterfCobus de Wet. Foto: Facebook De Wet se liggaam is in sy bakkie aangetref in die kanaal langs die R513 naby Brits nadat hy verlede Dinsdagaand die laaste keer gesien is. Die bakkie het op sy dak in die water gelê en is gevind nadat die kanaal se sluise glo toegemaak is. Lt.kol. Pelonomi Makau, woordvoerder van die polisie, het vroeër gesê ’n nadoodse ondersoek word gedoen om die oorsaak van De Wet se dood te bepaal. Zanlè de Wet, Cobus se dogter, sê haar pa het veelvuldige beserings opgedoen. “Hy was nog in ’n sittende posisie met sy hande op die stuurwiel toe hulle hom gevind het. Hy het dus nie uit die bakkie of water probeer kom nie en ons vermoed gevolglik hy het sy bewussyn verloor.” Volgens Zanlè is daar stampmerke en groen merke aan haar pa se bakkie gevind. “Daar was ook remmerke op die pad. Ons vermoed dat iets teen hom gestamp het of hom dalk van die pad af gedruk het.” De Wet se gesin vermoed hy het verlede Dinsdagaand gery om brandstof vir die kragopwekker te gaan koop. “Dit was êrens ná 19:00 en toe ons hom teen 20:00 bel, was sy foon af.” Die kanaal waar sy bakkie en liggaam gevind is, is net enkele kilometers weg van die gesin se huis. Volgens Zanlè was haar pa baie lief vir mense en die natuur. “Hy het ’n ruim hart gehad en sy deur was altyd oop vir enigiemand.” De Wet was ’n onderwyser by die Lighthouse Christian School in Brits. Hy sou in Desember 52 jaar oud geword het. ’n Roudiens word Saterdag om 11:00 by die Church in the City in die Platinum-winkelsentrum in Brits gehou. De Wet word deur sy vrou, Hannatjie, en twee dogters, Zanlè de Wet en Celesté du Plessis, oorleef.